***Azərbaycan Respublikası Prezidentinin 2012-ci il 5 sentyabr tarixli 2421 nömrəli Sərəncamı ilə təsdiq edilmiş “Korrupsiyaya qarşı mübarizəyə dair 2012-2015-ci illər üçün Milli Fəaliyyət Planı”nda******nəzərdə tutulan tədbirlərin Azərbaycan Respublikasının Dövlət Miqrasiya Xidməti tərəfindən 2014-cü ildə icrası barədə illik hesabat***

**2.5-ci bəndin icrasına dair (Dövlət qurumlarının rəhbərləri tərəfindən mütəmadi olaraq vətəndaşların birbaşa, o cümlədən səyyar qəbulunun təşkili):**

Dövlət Miqrasiya Xidmətinə edilən müraciətlər əsasında 2014-cü ildə Xidmət rəisi tərəfindən 511, Xidmət rəisinin müavinləri tərəfindən isə 102 nəfər əcnəbi və vətəndaşlığı olmayan şəxs, həmçinin Azərbaycan Respublikasının vətəndaşı qəbul edilmişdir. Qəbul zamanı hər bir müraciətin mahiyyəti diqqətlə öyrənilmiş, bəzi müraciətlər dərhal cavablandırılmış, digərləri isə baxılaraq, barələrində müvafiq qərarlar qəbul olunmuşdur. Eyni zamanda, qəbul olunmuş qərarların icrası nəzarətə götürülmüşdür.

**2.6-cı bəndin icrasına dair (Ərizə və şikayətlərin elektron qaydada qəbulu və rəsmi cavablandırılması işinin təkmilləşdirilməsi):**

2014-cü ildə Dövlət Miqrasiya Xidmətinə ərizə və şikayətlərin elektron qaydada qəbulu və rəsmi cavablandırılması zamanı Xidmətin rəsmi internet səhifəsindən ([www.migration.gov.az](http://www.migration.gov.az)) geniş istifadə olunması davam etdirilmişdir. Bu zaman əcnəbilərə və vətəndaşlığı olmayan şəxslərə, həmçinin Azərbaycan Respublikasının vətəndaşlarına Xidmətin rəsmi internet səhifəsindən “Məktub yazmaq” və “Qeyri-etik davranış barədə elektron şikayət” linkləri vasitəsilə, həmçinin Xidmətin elektron ünvanına ([info@migration.gov.az](mailto:info@migration.gov.az)) müraciət etmək imkanı yaradılmışdır.

**8.1-ci bəndin icrasına dair (Dövlət qulluğuna qəbulun müsabiqə və şəffaflıq əsasında həyata keçirilməsi mexanizmlərinin təkmilləşdirilməsi):**

Hesabat ilində Dövlət Miqrasiya Xidməti tərəfindən miqrasiya orqanlarına qulluğa qəbulun müsabiqə, müsahibə və şəffaflıq əsasında həyata keçirilməsi mexanizmləri təkmilləşdirilmişdir. Belə ki, müsabiqə və müsahibə komissiyaları üzvlərinin miqrasiya orqanlarına qulluğa qəbul olunmaq istəyən namizədlərin verdiyi cavabları qiymətləndirməsi üçün Xidmət tərəfindən “Namizədin miqrasiya orqanlarına qulluğa qəbul olunmaq üçün iddia etdiyi vəzifəyə uyğunluğunun qiymətləndirilməsinə dair bal cədvəli” təsdiq olunmuşdur.

**8.3-cü bəndin icrasına dair (Dövlət orqanlarının nəzdində olan tədris müəssisələri və mərkəzləri tərəfindən korrupsiyaya qarşı mübarizə üzrə təlim modulunun hazırlanması və bu məsələlərlə əlaqədar tədris proqramlarının (etik davranış, maraqların toqquşması, informasiya azadlığı və s.) təşkili ):**

Dövlət Miqrasiya Xidmətinin Təlim-tədris mərkəzində miqrasiya orqanları işçiləri üçün korrupsiyaya qarşı mübarizə, maraqların toqquşmasının qarşısının alınması, dövlət qulluqçularının etik davranış qaydaları və informasiya azadlığının təmin edilməsi mövzularında təlimlərin keçirilməsi məqsədilə Xidmət tərəfindən tədris proqramı təsdiq edilmiş və tədris proqramına uyğun olaraq,2014-cü ilin fevral - aprel, sentyabr və noyabr aylarında bu mövzularda təlim və seminarlar keçirilmişdir.

**8.5-ci bəndin icrasına dair (Dövlət qulluğunda rotasiya sisteminin tətbiqi ilə bağlı pilot layihələrin hazırlanması və bununla əlaqədar metodiki qaydaların tərtib edilməsi):**

2014-cü ildə miqrasiya orqanlarında rotasiya sisteminin tətbiqi ilə bağlı işlərə başlanılmışdır və bununla əlaqədar metodiki qaydaların tərtib edilməsi istiqamətdə iş aparılır.

**9.2-ci bəndin icrasına dair (Maraqlar toqquşmasının qarşısının alınması üzrə treninqlərin təşkili):**

Bu məsələ Fəaliyyət Planının 8.3-cü bəndinin icrası ilə bağlı hissədə qeyd olunmuşdur.

**10.1-ci bəndin icrasına dair (Dövlət qulluqçuları üçün etik davranış məsələləri üzrə mütəmadi tədris kursları və treninqlərin təşkil edilməsi):**

Bu məsələ də Fəaliyyət Planının 8.3-cü bəndinin icrası ilə bağlı hissədə qeyd olunmuşdur.

**10.2-ci bəndin icrasına dair (Etik davranış məsələləri üzrə illik hesabatların hazırlanması (hesabatlarda aparılmış maarifləndirmə işləri, etik davranış qaydalarının pozulması halları və tətbiq edilmiş intizam tənbehi tədbirləri göstərilməklə), Korrupsiyaya qarşı mübarizə üzrə Komissiyaya təqdim edilməsi və ictimaiyyətə açıqlanması):**

2014-cü il ərzində Dövlət Miqrasiya Xidməti tərəfindən etik davranış məsələləri ilə bağlı tədbirlərin keçirilməsi davam etdirilmişdir. Bu tədbirlər “Dövlət qulluğu haqqında” və “Dövlət qulluqçularının etik davranış qaydaları haqqında” Azərbaycan Respublikasının Qanunlarına, “Miqrasiya orqanlarında qulluq keçmə haqqında Əsasnamə”yə, habelə “Korrupsiyaya qarşı mübarizəyə dair 2012-2015-ci illər üçün Milli Fəaliyyət Planı”na uyğun olaraq həyata keçirilmişdir.

Xidmət tərəfindən təsdiq edilmiş “Azərbaycan Respublikasının miqrasiya orqanlarında qulluq keçən işçilərin etik davranış Qaydaları”na uyğun olaraq, miqrasiya orqanları işçilərinin xidməti davranışlarının qanunvericiliklə müəyyən olunmuş etik davranış qaydalarına uyğunluğuna nəzarət edilmiş, bu qaydalara əməl edilməsi vəziyyəti mütəmadi olaraq öyrənilməklə diqqət mərkəzində saxlanılmışdır. Qeyd olunanlar nəzərə alınaraq, hesabat ilində 5 nəfər miqrasiya orqanı işçisi etik davranış qaydalarını pozduğuna görə onlar barəsində intizam tənbehi (1 nəfər barəsində töhmət, 1 nəfər barəsində tutduğu vəzifəyə tam uyğun olmama barədə xəbərdarlıq və 3 nəfər barəsində Dövlət Miqrasiya Xidməti rəisinin əmri ilə sərəncama götürülmə) tədbirləri tətbiq olunmuşdur.

Miqrasiya orqanları işçilərinin xidməti davranışlarının “Dövlət qulluqçularının etik davranış qaydaları haqqında” Azərbaycan Respublikası Qanunu ilə müəyyən olunan etik davranış qaydalarına uyğunluğuna nəzarətin təmin edilməsi və bu sahədə maarifləndirmə işlərinin aparılması məqsədilə 2014-cü ilin fevral - aprel, sentyabr və noyabr aylarında dövlət qulluqçularının etik davranış qaydaları, informasiya azadlığının təmin edilməsi və maraqların toqquşmasının qarşısının alınması mövzusunda təlim və seminarlar keçirilmişdir.

Təşkil edilmiş təlim və seminarlarda həmin Qanunda göstərilmiş vicdanlı və mədəni davranış, loyallıq, insanların hüquq, azadlıq və qanuni maraqlarına, şərəf və ləyaqətinə hörmət, korrupsiyanın və maraqların toqquşmasının qarşısının alınması, hədiyyə alma ilə əlaqədar məhdudiyyətlər, qərəzsizlik, peşəkarlıq və fərdi məsuliyyətin artırılması, ictimai etimad, məlumatlardan istifadə, ictimai və ya siyasi fəaliyyət və digər etik davranış qaydaları və bu qaydalara əməl olunması məsələləri barədə ətraflı məlumat verilmişdir.

Xidmət tərəfindən bu istiqamətdə miqrasiya orqanları işçilərinə mütəmadi seminarların, treninqlərin və tədris kurslarının keçirilməsi davam etdiriləcək və bununla bağlı hazırlanmış müvafiq hesabatlar ictimaiyyətə açıqlanacaqdır.

Xidmətin rəsmi internet səhifəsində “Etik davranış” adlı xüsusi bölmə və qeyri-etik davranış barədə elektron şikayət etmə mexanizminin asanlaşdırılması üçün “Qeyri-etik davranış barədə elektron şikayət” adlı alt bölmə yaradılmışdır.

Qeyd olunanlarla yanaşı, etik davranış qaydalarının pozulması ilə bağlı daxil olmuş şikayətlərin effektiv araşdırılması mexanizminin müəyyən edilməsi Xidmət tərəfindən daim diqqət mərkəzində saxlanılmış, bununla əlaqədar Xidmətin aidiyyəti struktur bölmələrinin rəhbərlərinə xüsusi tapşırıqlar verilmişdir.

Eyni zamanda, 2014-cü il üçün Azərbaycan Respublikasının Dövlət Miqrasiya Xidməti tərəfindən etik davranış məsələləri üzrə görülmüş tədbirlər barədə məlumat 14.01.2015-ci il tarixli 06/71 nömrəli məktubla Azərbaycan Respublikasının Korrupsiyaya qarşı mübarizə üzrə Komissiyasına göndərilmiş və bu barədə məlumatlar Xidmətin rəsmi internet səhifəsində (www.migration.gov.az) yerləşdirilərək, ictimaiyyətə açıqlanmışdır.

**10.3-cü bəndin icrasına dair (Etik davranış qaydalarının pozulması ilə bağlı daxil olmuş şikayətlərin effektiv araşdırılması mexanizmlərinin müəyyən edilməsi):**

2014-cü ildə etik davranış qaydalarının pozulması ilə bağlı daxil olmuş şikayətlərin effektiv araşdırılması mexanizminin müəyyən edilməsi Dövlət Miqrasiya Xidməti tərəfindən diqqət mərkəzində saxlanılmış, bununla əlaqədar Xidmətin aidiyyəti struktur bölmələrinin rəhbərlərinə xüsusi tapşırıqlar verilmişdir.

**10.4-cü bəndin icrasına dair (Dövlət orqanlarının internet saytlarında etik məsələlər üzrə xüsusi bölmənin yaradılması (qeyri-etik davranış barədə elektron şikayət etmə mexanizmi, etik qaydalar, etik hesabatlar və s.):**

Dövlət Miqrasiya Xidmətinin rəsmi internet səhifəsində (www.migration.gov.az) “Etik davranış” adlı xüsusi bölmə və qeyri-etik davranış barədə elektron şikayət etmə mexanizminin asanlaşdırılması üçün “Qeyri-etik davranış barədə elektron şikayət” adlı alt bölmə yaradılmışdır. “[Etik davranış](http://www.migration.gov.az/index.php?section=012&subsection=145&lang=az)” adlı xüsusi bölmədə “Dövlət qulluqçularının etik davranış qaydaları haqqında” [Azərbaycan Respublikasının 2007-ci il 31 may tarixli 352-IIIQ nömrəli Qanunu](http://www.migration.gov.az/images/pdf/c1661511fc6d52040ad03c2bc0ac5817.pdf), “Dövlət qulluqçularının etik davranış qaydaları haqqında” Azərbaycan Respublikası Qanununun tətbiq edilməsi barədə” Azərbaycan Respublikası Prezidentinin 2007-ci il 16 avqust tarixli 614 nömrəli Fərmanı, Azərbaycan Respublikası Dövlət Miqrasiya Xidməti rəisinin 01 mart 2011-ci il tarixli, 33 saylı əmri ilə təsdiq edilmiş “Azərbaycan Respublikasının miqrasiya orqanlarında qulluq keçən işçilərin etik davranış Qaydaları”, həmçinin 2013-cü və 2014-cü illər üçün Azərbaycan Respublikasının Dövlət Miqrasiya Xidməti tərəfindən etik davranış məsələləri üzrə görülmüş tədbirlərə dair məlumat yerləşdirilmişdir.

**14.3-cü bəndin icrasına dair (Dövlət sаtınаlmаlаrı üzrə keçirilən müsabiqələrdə və satınalma müqavilələrinin icrasında qanun pоzuntulаrınа yоl vеrmiş hüquqi və fiziki şəхslərin gələcəkdə dövlət sаtınаlmаlаrındа iştirаkını məhdudlаşdırаn mехаnizmin yaradılması):**

Dövlət Miqrasiya Xidmətinin iştirakı ilə dövlət sаtınаlmаlаrı üzrə keçirilən müsabiqələrdə və satınalma müqavilələrinin icrasında hüquqi və fiziki şəхslər tərəfindən qanun pоzuntulаrınа yоl vеrilməmişdir.

**14.4-cü bəndin icrasına dair (Dövlət sаtınаlmаlаrı üzrə keçirilən müsabiqələrdə iştirak edən iddiaçıların hüquqlarını qorumaq məqsədi ilə şikayətlərə təхirə sаlınmаdаn bахılmаsı üçün müvafiq tədbirlər görülməsi):**

Dövlət Miqrasiya Xidmətinin iştirakı ilə dövlət satınalmaları üzrə keçirilən müsabiqələrdə iddiaçıların hüquqları pozulmamışdır.

**14.5-ci bəndin icrasına dair (Dövlət satınalmalarında aşkar edilən korrupsiya halları barədə hüquq mühafizə orqanlarının məlumatlandırılması):**

Dövlət Miqrasiya Xidmətinin iştirakı ilə keçirilən dövlət satınalmalarında korrupsiya halları aşkar edilməmişdir. Belə hallar aşkar edildiyi təqdirdə aidiyyəti hüquq mühafizə orqanları məlumatlandırılacaqdır.

**25.1-ci bəndin icrasına dair (Qeyri-formal məşğulluğun qarşısının alınması və “kölgə iqtisadiyyatına” cəlb olunmuş işçilərin sosial hüquqlarının təmin edilməsi məqsədi ilə onların əmək fəaliyyətinin leqallaşdırılması üzrə tədbirlər görülməsi):**

Hesabat ilində qanunsuz miqrasiyanın qarşısının alınması ilə bağlı görülən tədbirlər istiqamətində Dövlət Miqrasiya Xidməti tərəfindən sahibkarlıq subyektlərində 257 yoxlama həyata keçirilmiş və keçirilmiş yoxlama zamanı 164 halda inzibati pozuntu aşkar edilərək qanunvericiliyin tələblərinə uyğun qərarlar qəbul edilmişdir. Bu zaman 2543 əcnəbinin və ya vətəndaşlığı olmayan şəxsin qeyri-qanuni əmək fəaliyyəti ilə məşğul olması aşkar edilmişdir.

Eyni zamanda, hesabat ilində əcnəbilərin və vətəndaşlığı olmayan şəxslərin əmək fəaliyyətini həyata keçirmələri üçün iş icazələrinin verilməsi və mövcud iş icazələrinin müddətlərinin uzadılması məsələləri ilə bağlı Xidmətə 17233 müraciət daxil olmuş, əvvəlki hesabat dövründən icraatda olan 884 müraciət də nəzərə alınmaqla, qanunvericiliyin tələblərinə uyğun aparılmış araşdırmalardan sonra 12000 nəfərə iş icazəsi verilmiş, 2869 nəfərə iş icazəsi verilməsindən imtina olunmuş, onlardan əsas olduğu üçün hesabat dövründə 1415 iş icazəsi ləğv olunmuşdur. Hazırda 1833 müraciət isə icraatdadır.

**26.1-ci bəndin icrasına dair (Korrupsiyaya qarşı mübarizə sahəsində beynəlxalq və regional təşkilatlarla qarşılıqlı fəaliyyət, müxtəlif beynəlxalq proqram və layihələrdə iştirak, habelə bu sahədə ixtisaslaşmış beynəlxalq təşkilatlarla və xarici ölkələrin müvafiq orqanları ilə qarşılıqlı əməkdaşlığın davam etdirilməsi):**

2014-cü ildə korrupsiyaya qarşı mübarizə sahəsində beynəlxalq və regional təşkilatlarla qarşılıqlı fəaliyyət, müxtəlif beynəlxalq proqram və layihələrdə iştirak, habelə bu sahədə ixtisaslaşmış beynəlxalq təşkilatlarla və xarici ölkələrin müvafiq orqanları ilə qarşılıqlı əməkdaşlığın davam etdirilməsi məqsədilə Dövlət Miqrasiya Xidmətinin vəzifəli şəxslərinin aşağıdakı tədbirlərdə iştirakı təmin olunmuşdur:

* 30 iyun-01 iyul 2014-cü il tarixində Azərbaycan Respublikasının Avropa Şurası Nazirlər Komitəsində qarşıdan gələn sədrliyi çərçivəsində Avropa Şurasının Korrupsiyaya qarşı Dövlətlər Qrupu (GRECO) və Beynəlxalq Antikorrupsiya Akademiyası (İACA) ilə birgə keçirilmiş “Korrupsiyaya qarşı mübarizə: beynəlxalq standartlar və milli təcrübələr” mövzusunda konfrans;
* 14-18 iyul 2014-cü il tarixində Tacikistan Respublikasının paytaxtı Düşənbə şəhərində anti-korrupsiya strategiyalarının hazırlanması və həyata keçirilməsi, eləcə də mütəşəkkil korrupsiya hallarının araşdırılması üzrə təcrübələrin öyrənilməsi məqsədilə Avropada Təhlükəsizlik və Əməkdaşlıq Təşkilatı (ATƏT) tərəfindən keçirilmiş korrupsiyaya qarşı mübarizə üzrə kurs;
* İqtisadi Əməkdaşlıq və İnkişaf Təşkilatının (OECD) İstanbul Anti-Korrupsiya Fəaliyyət Planı çərçivəsində Azərbaycan Respublikasına verilmiş tövsiyələrin icrası ilə əlaqədar 09 oktyabr 2014-cü il tarixdə Şəki şəhərində “Sahibkarlıq sahəsində aparılan yoxlamaların tənzimlənməsi və sahibkarların maraqlarının müdafiəsi haqqında” Azərbaycan Respublikasının Qanunundan irəli gələn məsələlərin yoxlayıcı orqanlara və sahibkarlara izah edilməsi məqsədilə keçirilmiş təlim.

Bu istiqamətdə işlər davam etdirilir.

**26.2-ci bəndin icrasına dair (Birləşmiş Millətlər Təşkilatı, Avropa Şurasının Korrupsiyaya qarşı Dövlətlər Qrupu (GRECO) və İqtisadi Əməkdaşlıq və İnkişaf Təşkilatının (OECD) İstanbul Anti-Korrupsiya Fəaliyyət Planı çərçivəsində Azərbaycan Respublikasına verilmiş tövsiyələrin icrası istiqamətində zəruri tədbirlərin davam etdirilməsi**)

Bu məsələ Fəaliyyət Planının 26.1-ci bəndinin icrası ilə bağlı hissədə qeyd olunmuşdur.

**27.1-ci bəndin icrasına dair (Fəaliyyət planında nəzərdə tutulan tədbirlərin icrasına vətəndaş cəmiyyəti institutlarının cəlb edilməsi):**

Dövlət Miqrasiya Xidməti tərəfindən 2014-cü ildə əhalinin maarifləndirilməsi məqsədilə keçirilmiş tədbirlərə və görüşlərə kütləvi informasiya vasitələri və vətəndaş cəmiyyəti institutlarınınnümayəndələri mütəmadi olaraq, dəvət edilmişdir. Fəaliyyət planında nəzərdə tutulan tədbirlərin icrası ilə bağlı vətəndaş cəmiyyəti institutlarının cəlb edilməsi istiqamətində işlər gələcəkdə də davam etdiriləcəkdir.

**27.2-ci bəndin icrasına dair (Fəaliyyət planında nəzərdə tutulan tədbirlərin icrası üçün vətəndaş cəmiyyəti institutlarına maliyyə dəstəyi və birgə layihələrin həyata keçirilməsi)**

Fəaliyyət planında nəzərdə tutulan tədbirlərin icrası üçün vətəndaş cəmiyyəti institutlarının cəlb edilməsi istiqamətində işlər gələcəkdə də davam etdiriləcəkdir.

**28.2-ci bəndin icrasına dair (Dövlət orqanları tərəfindən öz fəaliyyətlərində korrupsiyaya qarşı mübarizə ilə əlaqədar televiziya və radio proqramlarında xüsusi verilişlərin və debatların təşkil edilməsi):**

2014-cü ildə Dövlət Miqrasiya Xidmətinin fəaliyyəti və Xidmət tərəfindən korrupsiya hallarının qarşısının alınması üçün görülmüş tədbirlər barədə Xidmətin vəzifəli şəxslərinin müxtəlif televiziya kanallarındamüsahibələri təşkil edilmişdir.

**28.3-cü bəndin icrasına dair (Dövlət orqanlarına ictimai etimadın artırılması məqsədi ilə onların fəaliyyəti ilə bağlı təbliğat işinin təşkil edilməsi):**

2014-cü ildə Dövlət Miqrasiya Xidmətinə ictimai etimadın artırılması və ictimaiyyətin Xidmətin fəaliyyəti ilə bağlı məlumatlandırılması məqsədilə kompleks tədbirlərin həyata keçirilməsi davam etdirilmişdir. Belə ki, miqrasiya qanunvericiliyinə edilmiş dəyişikliklər, xüsusilə Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyat qaydaları, Azərbaycan Respublikasının Miqrasiya Məcəlləsi barədə ictimaiyyətin məlumatlandırılması üçün süjetlərin, eləcə də maarifləndirici çarxların hazırlanaraq paytaxt və regional televiziya kanallarında nümayiş etdirilməsi, radio dalğalarında səsləndirilməsi, Xidmətin vəzifəli şəxslərinin kütləvi informasiya vasitələri üçün müsahibələrinin təşkil edilməsi davam etdirilmişdir.

Eyni zamanda, ölkədə və dünyada miqrasiya sahəsi üzrə baş verən yeniliklərin əcnəbilərə və vətəndaşlığı olmayan şəxslərə, həmçinin Azərbaycan Respublikası vətəndaşlarına çatdırılması məqsədilə Xidmətin 3 dildə - Azərbaycan, rus və ingilis dillərində nəşr olunan “Miqrasiya” informasiya analitik jurnalının növbəti sayı və Xidmətin yaradılmasının 7-ci ildönümünə həsr olunmuş xüsusi buraxılışı çap olunmuşdur.

Bununla belə, əcnəbilərin və vətəndaşlığı olmayan şəxslərin Azərbaycan Respublikasında olma, müvəqqəti və daimi yaşama, habelə Azərbaycan Respublikasının ərazisində haqqı ödənilən əmək fəaliyyəti ilə məşğul olma və qeydiyyat qaydaları barədə bukletlər Dövlət Miqrasiya Xidməti tərəfindən nəşr edilmiş və paylanması təşkil olunmuşdur. Eyni zamanda, Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyat qaydaları barədə məlumatlandırılması məqsədi ilə müxtəlif dillərdə (Azərbaycan, rus, ingilis, ərəb, fars və urdu dillərində) yaddaş vərəqələri hazırlanaraq, dövlət sərhədinin buraxılış məntəqələrində paylanılması üçün aidiyyəti üzrə təqdim edilmişdir.

**28.6-cı bəndin icrasına dair (Korrupsiyaya qarşı mübarizə sahəsində bukletlərin, yaddaş kitabçalarının və digər maarifləndirici materialların nəşri və əhali arasında paylanması):**

Hesabat ilində miqrasiya qanunvericiliyinə edilmiş dəyişikliklər nəzərə alınaraq, əcnəbilərin və vətəndaşlığı olmayan şəxslərin Azərbaycan Respublikasında olma, müvəqqəti və daimi yaşama, habelə Azərbaycan Respublikasının ərazisində haqqı ödənilən əmək fəaliyyəti ilə məşğul olma və qeydiyyat qaydaları barədə bukletlərin və yaddaş kitabçalarının Dövlət Miqrasiya Xidməti tərəfindən nəşr olunması və əhali arasında paylanması davam etdirilmişdir.